О Б Р А З Л О Ж Е Њ Е

I. УСТАВНИ ОСНОВ

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивање Финансијског уговора Партнерство за локални развој између Републике Србије и Европске инвестиционе банке, који је потписан у Београду, 15. априла 2019. године (у даљем тексту: Финансијски уговор), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18), према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Чланом 3. Закона о буџету Републике Србије за 2019. годину („Службени гласник РС”, број 95/18) предвиђено је задуживање Републике Србије код Европске инвестиционе банке до износа од 22 милиона евра за финансирање пројекта Партнерство за локални развој (у даљем тексту: Пројекат).

Управни одбор Европске инвестиционе банка (у даљем тексту: ЕИБ) је у септембру 2018. године одобрио захтев Републике Србије за наведени зајам.

Планирано је да се Пројектом подржи преко 40 јединица локалне самоуправе које су у претходном периоду погођене поплавама, мигрантском кризом, имају низак индекс развијености и које су постигле добре учинке током реформе јавне управе.

Инфраструктурни радови, који ће бити реализовани у наредном периоду, имаће велики значај за јединице локалних самоуправа и створиће боље услове за живот њихових грађана.

Реализација Пројекта, чија је припремна фаза започела у 2018. години, биће спроведена до краја 2022. године и обухвата: реконструкцију општинских зграда, изградњу зелених пијаца, комплетно реновирање (адаптацију) и изградњу ЛЕД расвете, обнову вртића и биоскопа, и изградњу видео надзора.

Савет за координацију Пројекта, формиран од стране Владе и Програма Уједињених нација за развој у Републици Србији (у даљем тексту: UNDP), који има улогу имплементационог партнера, на седници од 20. децембра 2017. године одобрио је Пројектни документ „Партнерство за локални развој”, развијен у циљу реализације договореног Пројекта, који ће се знатним делом финансирати из кредитних средстава ЕИБ-а.

Закључком 05 Број: 337-3309/2018 од 12. априла 2018. године Влада се сагласила да Министарство државне управе и локалне самоуправе са UNDP-ом закључи Споразум о финансирању, према којем су опредељена буџетска средства у износу од 1.570.172 USD која се стављају на располагање UNDP-у за спровођење планираних активности, док ће UNDP паралелно финансирати 160.000 USD из сопствених средстава.

У спровођење Пројекта укључени су Министарство државне управе и локалне самоуправе (у даљем тексту: МДУЛС) као промотер Пројекта, док ће UNDP пружати административно-техничку подршку у вези са ангажовањем и надзором над радом Јединице за имплементацију Пројекта (ЈИП), за чији рад  ће се користити средства из буџета МДУЛС, а у складу са споразумом између UNDP и МДУЛС. ЈИП ће бити одговорна за спровођење пројектних активности, у складу са политиком и правилима банке за финансирање инвестиционих пројеката.

Потребна средства за покриће трошкова Пројекта, процењене вредности око 30 милиона евра, биће обезбеђена из зајма ЕИБ-а у износу до 22 милиона евра, што представља 75% вредности Пројекта, док ће јединице локалне самоуправе из сопствених средстава финансирати најмање 15% вредности инвестиције. Предвиђено је и учешће средстава UNDP-а и МДУЛС-а, у складу са напред наведеним Споразумом о финансирању од 18. априла 2018. године и његовим будућим изменама и допунама.

Опис Пројекта и предуслови које је потребно испунити да би се закључио кредитни аранжман, договарани су током бројних мисија банке и у разговорима са релевантним министарствима Републике Србије, а с обзиром да су Стандардни услови под којима Европска инвестициона банка одобрава дугорочне кредите за финансирање инфраструктурних пројеката познати и веома повољни, Финансијским уговором су прецизирана права и обавезе зајмодавца, зајмопримца и промотера и дефинисани услови под којима се средства зајма одобравају и користе.

Влада је Закључком 05 Број: 48-11329/2018 од 29. новембра 2018. године утврдила Основу и одредила састав делегације за вођење преговора са ЕИБ-ом, на којима су у потпуности усаглашене одредбе Финансијског уговора, чији је нацрт Влада усвојила Закључком 05 Број: 48-3573/2019 од 11. априла 2019. године, након чега је исти потписан у Београду, 15. априла 2019. године.

На основу закљученог Финансијског уговора, обезбеђују се потребна средства за кредитно финансирање до 75% вредности Пројекта под следећим условима:

- директно задужење Републике Србије: до 22 милиона евра;

- промотер: МДУЛС, уз подршку UNDP-a као имплементационог партнера;

- период отплате кредита 25 година, укључујући период почека од пет година;

- каматна стопа се одређује приликом повлачења сваке транше посебно, уз могућност избора фиксне или варијабилне каматне стопе;

- фиксна каматна стопа означава годишњу каматну стопу одређену од стране банке, у складу са принципима које повремено утврђују управна тела банке за кредите изражене у валути евро;

- варијабилна каматна стопа означава каматну стопу на годишњем нивоу која је једнака шестомесечном EURIBOR-у плус одређени распон, који банка одређује за сваки референтни период; распон се утврђује за цео период отплате транше;

- приликом повлачења транше зајмопримац има могућност избора између годишње, полугодишње и кварталне отплате главнице;

- без плаћања банци приступне накнаде и провизије на неповучена средства;

- транша са фиксном каматном стопом отплаћује се у ануитетима или ратама са једнаким уделом главнице;

- кредит се реализује у највише десет транши, са минималним износом транше од 2 милиона евра, с тим да прва транша не може да премаши износ од 2,2 милиона евра;

- период расположивости зајма: најмање четири године од датума закључивања Финансијског уговора, колико је потребно за реализацију Пројекта;

* повлачење транши које следе након исплате прве транше биће могуће када од укупног износа свих претходно повучених транши буде уговорено 80% и плаћено 50% вредности уговорених радова са извођачима;
* предвиђена могућност превремене отплате свих транши или дела било које транше, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова банке.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Финансијског уговора, који је потписан у Београду, 15. априла 2019. године, у оригиналу на енглеском језику.

Одредба члана 2. овог закона садржи текст Финансијског уговора, у оригиналу на енглеском језику и у преводу на српски језик.

Одредбом члана 3. овог закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произлазе из чињенице да је ступање на снагу Финансијског уговора, као и коришћење средстава зајма, условљено ступањем на снагу закона о потврђивању Финансијског уговора.